Date: 1429
Issuing place: Padis
Country: Viro
Language: latina
Document type: Monastiset, Asiakirjat

Vniuersis et singulis presentes litteras visuris seu audituris nos Tidemannus abbas totusque conuentus monasterij Padis, ordinis Cisterciensis, dyocesis Reualiensis, tenore presencium constare volumus euidenter, nos nomine monasterj nostri ac nostro leuasse et integraliter percepisse a circumspectis, viris et discretis Tidhechino van Osten et Henrico Gruel, ciuibus Reualiensibus, ex parte reuerendi in Christo patris, domini Magni, Dei gracia episcopi, et venerabilis capituli ecclesie Aboensis c nobulos anglicanos plenj et sufficientis ponderis ad emendum et comparandum a nobili viro domino Bertoldo de Lechtes, milite, predia seu redditus prediales duarum villarum, videlicet Harolve et Vsikyla, cum colonis ibidem residentibus in dyocesin Reualiensi, non longe a monasterio nostro Padis constituta, pro quibus prediis, auro venerabilis patris domini episcopi et suj capituli, vt premittitur, comparatis, nos Tidhemannus abbas et conuentes monasterij predicti sub forma et modo iuste et legittime permutacionis piscariam nostram salmonum in Helsingha et ius patronatus cum alio quocunque iure prouentus et redditibus in ecclesia Borgha cum capellis eiusdem dyocesis Aboensis, ex donacione jllustrissimi principis dominj Magnj, condam regis Swecie, ad nos et monasterium nostrum rite spectantibus, vna cum priuilegiis et litteris memorati principis et aliorum illustrium principum successorum suorum nobilium super prefatam ecclesiam et piscariam concessis, prefatis reuerendo patri domino episcopo et venerabili capitulo ecclesie Aboensis eorumque successoribus irreuocabiliter assignamus, appropriamus et pleno iure dimittimus perpetuo possidenda, astringentes nos et successores nostros sub integritate fidei ad supradicti magnificj principis et carissimorum progenitorum ac liberorum suorum memoriam et alia pietatis obsequia, sicud hactenus feceramus, pro prediis et redditibus in hac permutacione receptis perpetualiter in nostro monasterio obseruanda; adicientes insuper et nos et nostrum monasterium ad hoc efficaciter obligantes, quod si per aliquam potestatem spiritualem uel temporalem huiusmodi permutacionem contingeret irritari uel quomodolibet impediri, quominus predictus dominus episcopus, eius successores uel suum capitulum de ipsis redditibus, prouentibus et iuribus libere possint disponere, vti nos hactenus disposuimus, eos libere possidendo, extunc nos uel successores nostri infra annum dicta predia in Harolve et Vsikyla cum litteris super eorum empcione confectis ipsis episcopo et capitulo uel eorum successoribus in proprietatem et liberam possessionem tradere, uel centum nobulus anglicanos plenj ponderis eis restituere tenebimur cum effectu, nullo in hoc dilacionis uel excusacionis quesito scrvpulo uel pretenso. Et ipsi episcopus et capitulum litteras, priuilegia et munimenta, que super piscaria et redditibus predictis ipsis tradidimus, nobis salua et integra cum sigillis, eo modo quo tempore tradicionis erant disposita, iuxta tenorem instrumentj publici super hoc Reualie confecti absque diminucione aliqua restituere tenebimur(ͻ: -buntur). Jn quorum omnium et singulorum euidenciam finniorem sigilla nostra presentibus sunt appensa. Datum in monasterio nostro Padis anno Dominj mcdxxix, jn profesto beati Olauj regis et martiris gloriosi.